b'\n_START_ARTICLE_\nChrysoperla lucasina\n_START_SECTION_\nOpis\n_START_PARAGRAPH_\nOd navadne ten\xc4\x8di\xc4\x8darice se Chrysoperla lucasina lo\xc4\x8di po nekaj drobnih morfolo\xc5\xa1kih zna\xc4\x8dilnostih, predvsem pa po snubitvenih napevih, ki jih s tremulacijo proizvaja samec tako, da sunkovito potresava z zadkom, ne da bi se dotikal podlage. Na tak na\xc4\x8din nastajajo snubitveni napevi s frekvencami do 200 Hz. Tresljaje, ki se prena\xc5\xa1ajo po podlagi, zaznavajo s podkolenskimi (subgenualnimi) organi v nogah, na ta na\xc4\x8din pa se samci in samice sporazumevajo med seboj. Na podlagi frekvence se ti napevi uporabljajo za prepoznavanje razli\xc4\x8dnih vrst._NEWLINE_Na bazi sprednjega para kril imajo razvit timpanalni organ s katerim zaznavajo ultrazvo\xc4\x8dne frekvence od 13 do 150 kHz. Tovrstne frekvence pri lovu uporabljajo netopirji, ten\xc4\x8di\xc4\x8darice pa ga zaznajo in se na ta na\xc4\x8din netopirjem lahko izognejo.'